சிறப்பு சேவைகள் மற்றும் கட்டுரைகள்
கொவிட்-19 பெருந்தொற்றை முடிவுக்கு கொண்டு வருவதற்கு செயல்திறன் மிக்க கொள்கைகள் மற்றும் கடுமையான சட்டங்கள் தேவை: பேராசிரியர் பத்மா, தலைவர், நரம்பியல் அறிவியல், எய்ம்ஸ்
கொவிட் இரண்டாம் அலையின் போது தடுப்புமருந்து வழங்கல் மற்றும் பெண்கள் மற்றும் குழந்தைகளின் பாதுகாப்பு குறித்த இணைய கருத்தரங்கிற்கு கள விளம்பர அலுவலகம், கோயம்புத்தூர் மற்றும் பத்திரிகை தகவல் அலுவலகம், தகவல் மற்றும் ஒலிபரப்பு அமைச்சகம், இந்திய அரசு, கோயம்புத்தூர் ஆகியவை 2021 மே 15 அன்று ஏற்பாடு செய்திருந்தன,
இணைய கருத்தரங்கில் கலந்து கொண்டவர்களை திரு ஜெ காமராஜ், ஐஐஎஸ், இயக்குநர், மண்டல மக்கள் தொடர்பு அலுவலகம், வரவேற்றார். கொவிட் இரண்டாம் அலையில் தமிழ்நாட்டில் 12 வயது வரையிலான சுமார் 15,000 குழந்தைகள் பாதிக்கப்பட்டுள்ளதாக அவர் குறிப்பிட்டார். ஐந்து லட்சத்திற்கும் அதிகமான பெண்களும் தமிழகத்தில் கொவிட்-19-ஆல் பாதிக்கப்பட்டுள்ளனர். மத்திய சுகாதார அமைச்சகத்தின் அறிவுறுத்தலின் படி, தடுப்பு மருந்து பெறாத கர்ப்பிணி பெண்கள் மற்றும் குழந்தைகளுக்கு பாதிப்புக்கான அதிக சாத்தியக்கூறுகள் உள்ளன.
இணைய கருத்தரங்கின் மையக்கருவை பற்றி எடுத்துரைத்த திரு எம் அண்ணாதுரை, ஐஐஎஸ், கூடுதல் தலைமை இயக்குநர், பத்திரிகை தகவல் அலுவலகம்/மண்டல மக்கள் தொடர்பு அலுவலகம், தமிழ்நாடு & புதுச்சேரி மண்டலம், கொவிட்-19-க்கு எதிரான போரில் சுகாதாரத் துறையின் முன்களப் பணியாளர்கள் குறிப்பாக முக்கிய பங்கை ஆற்றி வருவதாக தெரிவித்தார். பொதுமுடக்கங்களும், கட்டுப்பாடுகளும் அமலில் உள்ள நேரத்தில், கொவிட் குறித்த சரியான தகவல்களை மக்களிடையே கொண்டு செல்வதற்கு இணைய கருத்தரங்குகள் முக்கிய பங்காற்றுவதாகவும் அவர் கூறினார்.
தொடக்கவுரை ஆற்றிய புதுதில்லி எய்ம்சின் தலைமை நரம்பியல் அறிவியல் மையத்தின் நரம்பியல் துறை தலைவர் டாக்டர் எம் வி பத்மா ஸ்ரீவத்சவா, இந்த பெருந்தொற்று சமயத்தில் உடல்நலனை போன்றே மனநலமும் பாதிப்படைய வாய்ப்புகள் உள்ளன என்று தெரிவித்தார். புதிய தொற்றுகளின் காரணமாக பாதிப்புள்ளாகும் நபர்களின் எண்ணிக்கை அதிகரித்து வருகிறது. இவர்களின் காரணமாக இளைஞர்கள், குறிப்பாக கர்ப்பிணி பெண்கள் மற்றும் குழந்தைகள் பாதிப்படைவதற்கான சாத்தியக்கூறுகள் அதிகமாகின்றன.
பல்வேறு பெருந்தொற்றுகளை உலகம் சந்தித்துள்ளது என கூறிய அவர், அனைத்து பெருந்தொற்றுகளிலும் முதல் அலையை விட இரண்டாம் அலை தீவிரமாக இருக்கும் என்றும், தொற்று சங்கிலியை உடைப்பதற்கு பொதுமுடக்கங்களும், கட்டுப்பாடுகளும் தேவை என்றும் கூறினார். சிறப்பான மருத்துவ உள்கட்டமைப்பு இருக்கும் போதிலும் அமெரிக்கா, ஜெர்மனி மற்றும் இத்தாலி ஆகிய நாடுகள் கொவிட் காரணமாக பாதிப்புகளை சந்தித்து வருவதாகவும் அவர் தெரிவித்தார்.
தற்சமயம், ஆக்சிஜன் படுக்கைகள், சுவாசக் கருவிகள் மற்றும் தடுப்பு மருந்துகளுக்கான தட்டுப்பாடுகளை நமது நாடுகள் எதிர்கொண்டுள்ளன. கொவிட்-19 பெருந்தொற்றை முடிவுக்கு கொண்டு வருவதற்கு செயல்திறன் மிக்க கொள்கைகள் மற்றும் கடுமையான சட்டங்கள் தேவை என்று பேராசிரியர் பத்மா கூறினார்.
தற்போதுள்ள தடுப்பு மருந்துகள் குழந்தைகளுக்காக தயாரிக்கப்பட்டவை இல்லை என்று கூறிய திருமிகு பத்மா, குழந்தைகளுக்காக தடுப்பூசிகள் விரைவில் அறிமுகப்படுத்தப்படும் என்றும் கூறினார்.
மூன்றாம் அலை பரவும் என்று விஞ்ஞானிகள் தெரிவித்துள்ள காரணத்தால், முறையான கொவிட் நடத்தை விதிமுறைகளை பின்பற்றுதல் மற்றும் தொடர் தடுப்பு மருந்து வழங்கல் மூலமே அதை கட்டுப்படுத்த முடியும்.
தடுப்புமருந்து பெறுவதற்கு நிறைய மக்கள் தயாராக இல்லாத நிலையில், அது குறித்த தவறான தகவல்கள் மற்றும் பொய்கள் களையப்பட்டு, உண்மை நிலையையும், தடுப்பூசியின் செயல்திறன் குறித்தும் மக்கள் அறிந்து கொள்ள வேண்டும்.
இணைய கருத்தரங்கில் பங்கேற்றவர்களுடன் உரையாடிய டாக்டர் வி நாகராஜன், வி என் நியூரோ கேர், மதுரை, இது போன்ற இணைய கருத்தரங்குகளின் மூலம் கொவிட்-19 பயத்தில் இருந்து மக்கள் வெளிவந்து நம்பிக்கையுடன் திகழலாம் என்றார்.
மத்திய, மாநில அரசுகள் 24 மணி நேரமும் பணியாற்றி கொண்டிருக்கும் போதிலும், கொரோனா பரவலை பற்றி மக்களிடையே போதுமான விழிப்புணர்வு இல்லை. இதன் காரணமாக, பொதுமுடக்கம் அமல்படுத்தப்பட்டுள்ளது என்று டாக்டர் நாகராஜன் மேலும் தெரிவித்தார். காவல் மற்றும் துணை ராணுவ படையினர் கட்டுப்பாடுகளை கடுமையாக அமல்படுத்த வேண்டும் என்றும், இதன் மூலம் சரியான நடத்தை விதிமுறையை மக்கள் பின்பற்றுவார்கள் என்றும் கூறிய அவர், பயப்படுவதை விட்டுவிட்டு சிறப்பான உணவு முறையையும், தொடர் உடற்பயிற்சிகளையும் மக்கள் மேற்கொள்ள வேண்டும் என்றும் கூறினார்.
திருமதி கரீனா பி தேங்காமம், துணை இயக்குநர், கள மக்கள் தொடர்பு அலுவலகம், கோயம்புத்தூர், நன்றியுரை ஆற்றினார். திருப்பூர் மாவட்ட துணை ஆட்சியர் திரு அப்துல் அஃப்தார் ஐஏஎஸ் இணைய கருத்தரங்கில் பங்கேற்றார். கேள்வி-பதில் பகுதியும் நிகழ்ச்சியில் இடம்பெற்றது.
திருமதி பேபி ஷகிலா, முதல்வர், ஸ்ரீ கிருஷ்ணா கலை & அறிவியல் கல்லூரி, திருமதி சரண்யா கண்ணன், நாட்டு நலப்பணி திட்ட அலுவலர் மற்றும் திரு தேவி பத்மநாபன் ஆகியோர் பங்கேற்றனர். மாணவர்கள் மற்றும் இதர பங்கேற்பாளர்களின் கேள்விகளுக்கு பதிலளிக்கப்பட்டன. இணைய கருத்தரங்கில் கலந்து கொண்டவர்களுக்கு மின்னணு சான்றிதழ்கள் வழங்கப்படும்.